
Az újszülöttek megölésének problémaköre, mint jogi, kriminológiai és társadalmi kihívás

Kulcsszavak: kriminológia; újszülöttek; emberölés
Az újszülöttek megölésének jelensége egyidős az emberiséggel. Talán felfoghatatlan, hogy a mai modern világban is újra és újra olvashatunk a sajtóban olyan esetekről, melyekben az édesanya a szülést követően megöli újszülött gyermekét. A legtöbben ilyenkor felháborodnak vagy elszörnyednek, ám nem gondolnak bele abba, hogy vajon mi állhat e cselekmény mögött.
Hogyan szankcionálja a jog az újszülöttek megölését? Mennyiben változott a magyar jogi szabályozás az évek során? Milyen szerepe van a társadalomnak a bűncselekmény megelőzésével kapcsolatban? Miért szánja rá magát egy anya arra, hogy újszülött gyermeke életének véget vessen? Ezekre az igen fontos kérdésekre keresem a választ a dolgozatomban, melyek megválaszolásához kutatást is végeztem. Ennek során 34, az Anonim Bírósági Határozatok Tárából gyűjtött ítélet vizsgálatán keresztül igyekszem bemutatni ennek a bűncselekménynek a jellemzőit, elkövetőjét és az elkövetés jellemzőit. Állításaimat igyekszem a kutatás során feltárt gyakorlati példákkal alátámasztani.
Dolgozatomban elsőként a cselekmény magyarországi büntetőjogi szabályozásának változásával foglalkozom. Ezt követi az újszülött megölése tényállás eltörléséből adódó kérdések kifejtése, majd következik a kriminológiai elemzés a cselekmény lefolyásának, az azt megelőző időszaknak és az elkövető jellemzésének tárgyalásával. A bűncselekmény elkövetésének szempontjából kiemelkedő jelentőséget tulajdonítok az elkövető környezetének, ezért dolgozatomban erre is kitérek. Mindezek mellett társadalompolitikai szempontból is vizsgálom a cselekmény elkövetése körül felmerülő kérdéseket, problémákat és számba veszem a megelőzés lehetőségeit. Végül saját álláspontomat is ismerterem a témakörrel kapcsolatban.



